TACLOBAN CITY - Ha luyo han paluyo-loyo nga mga pagbatikos han mga melitante ha guinhihimo nga trabaho han gobyerno han Pilipinas partikular na ha panhatag hin relief goods, alagid-agid hin nakabiling hin ka-ugop hi Department of Social Welfare and Development (DSWD) Secretary Dinky Soliman kan Australian Ambassador to the Philippines Bill Tweddell.
Sumala kan Ambassador Tweddell, guindadayaw nira an guinhihimo han gobyerno han Pilipinas ha mga apektado nga lugar han super typhoon Yolanda partikular na hi Secretary Soliman nga makapira na niya maka-upod ha pagpanginano han kahitang han mga biktima ha magkadurodilain nga parte han rehiyon.
Pagklaro pa han mao nga opisyal, an Australia in napakanhi para maguinkasugbong ha mga proyekto han gobyerno ngan deri para magkomento.
Dugang pa hini, maaram an ira nasud nga makuri yana an kamutangan han nasud diin sunod sunod nga kalamidad an umigo sugad na la han makusog nga linog ha Bohol ngan guinsundan pa han paglasurbo han pinakamakusog nga bagyo nga nahipatik ha bug-os nga kalibutan sanglit padayon hira nga mabulig ha mga panginahanglan.
war_Latn war_Latn war_Latn war_Latn